טופס 101 הוא טופס שבו העובד מצהיר על פרטיו האישיים ומדווח על הכנסות נוספות לצורך חישוב מס הכנסה שעליו לשלם. על פי הנחיות רשות המיסים ושינוי בתקנות מס הכנסה, החל מחודש ינואר 2014, כל עובד נדרש למלא את הטופס אחת לשנה בתחילת כל חודש ינואר, ובכל פעם שחלים שינויים בפרטים האישיים.
עם קבלת העובד השכיר לעבודה חדשה, הוא מתבקש למלא את הטופס ולהגיש אותו למעסיק, תוך שבוע ממועד תחילת העבודה או ביום קבלת המשכורת הראשונה. קיימת חשיבות רבה במילוי ובהגשת הטופס במועד שנקבע, מכיוון שעל סמך הנתונים נקבעות נקודות הזיכוי המגיעות לעובד על פי חוק ממס הכנסה, ואף במקרה שהטופס לא יוגש בזמן, המעסיק מחויב לנכות משכר העובד מס מרבי בתחילת כל שנת מס.
בטופס נדרש העובד למלא את פרטיו האישיים כפי שהם רשומים בתעודת הזהות, כולל: מספר תעודת זהות, כתובת, מספר טלפון, מצב משפחתי ופרטי בן או בת הזוג, פרטי הילדים ודיווח על הכנסות נוספות. הפרטים משמשים את המעסיק לצורך חישוב זיכויים ופטורים המגיעים לעובד ואת שיעור מס הכנסה שיש לגבות ממנו.
ברוב המקרים, מרבית הפרטים האישיים כבר מודפסים על הטופס, אך חשוב לשים לב אם הם נכונים ומעודכנים, ושבמהלך השנה לא התבצעו שינויים שלא עודכנו. בנוסף חשוב למלא את הפרטים של המעסיק הנוכחי, למלא את אחת האופציות או יותר בקטגוריית הכנסות אחרות, וחובה לחתום על הטופס ולציין את התאריך.
מי זכאי לקבל פטור או זיכוי ממס?
העובד נדרש למלא בצורה נכונה את הטופס כדי לקבל החזרי המס, כלומר להפחית את גובה המס על ההכנסה. את החזרי המס מחשבים על פי נקודות זיכוי, אשר מתעדכנות בהתאם לעליית מדד יוקר המחיה.
מי שאינם מחויבים לשלם מס הם עובדים יומיים ועובדים זרים. עובד המבקש לקבל פטור או זיכוי ממס, נדרש למלא את הסיבה על גבי הטופס, ולצרף תצלומים של המסמכים המעידים על כך.
עובד שכיר שלא עבד בכל השנה, החל מהאחד בינואר עד סוף דצמבר, אלא רק בחודשים ספורים, ולא היו לו באותה תקופה הכנסות אחרות, זכאי לניכוי מס מופחת מהמשכורת. כדי לקבל את ההקלות, העובד נדרש להצהיר בטופס 115 ולספק למעסיק הוכחות על כך שלא עבד רצוף במהלך השנה ולא היו לא הכנסות נוספות. על פי הצהרת העובד, המעסיק רשאי להקטין את שיעור המס בהתאם למספר החודשים שבהם לא עבד.
כיצד משתמשים בטופס 101 לתאום מס?
כאשר לעובד מגיע החזר על עבודה חלקית במהלך שנת המס, או שיש לו הכנסות נוספות ממשכורת אצל מעסיק אחר, או הכנסות מקצבה, הוא יכול להשתמש בטופס 101 לשם תיאום מס. הטופס מאפשר הפחתת מס באמצעות תלוש המשכורת ולא דרך הגשת דוח מס שנתי. עובד שקיבל הכנסה מהמוסד לביטוח לאומי כגון: דמי לידה, דמי פגיעה מתאונת עבודה, או דמי אבטלה, חייב במס, ולשם כך נדרש למלא טופס 116 ולבקש תיאום מס אצל פקיד שומה באזור מגוריו.